TV7 JERUUSALEMMA UUDISED
Meie tänased teemad -
Süütamisrünnakus Läänekaldal hukkus palestiina beebi
Homovastane mees ründas Jeruusalemma Gay Pride paraadi
Hezbollah hoiatab araabiamaid Iisraeliga suhteid soojendamast
Iisraeli meestele esitati süüdistus kiriku mahapõletamise eest
Surnumerd tabas kerge maavärin
Iidsed kirjarullid tõestavad Piibli muutumatust
TV7 Jeruusalemma Uudistest - Shalom!
Ynet News teatas eelmisel reedel
Läänekaldal Nabluse lähedal toimunud süütamisrünnakust,
kus hukkus 1,5-aastane palestiina beebi.
Ka beebi 4-aastase venna ja vanemate seis oli tõsine
sügavate põletushaavade tõttu.
Hoone välisseinale spreiti juudi äärmusrühmituste lööklauseid
nagu "Elagu kuningas Messias" ja "Kättemaks".
Iisraeli peaminister Netanyahu oli kohutavast kuriteost šokeeritud
ja nimetas seda terrorirünnakuks.
Ta lubas, et Iisrael suhtub terrorismi karmilt,
vaatamata sellele, kes kurjategijad on.
Ta juhendas julgeolekuvägesid kasutama kõiki vahendeid,
et tapjad võimalikult kiiresti tabataks ja kohtu ette toodaks.
Netanyahu sõnul on Iisrael üksmeelselt vastu
sellistele kohutavatele ja põlastusväärsetele tegudele.
Ta avaldas iisraellaste nimel kaastunnet rünnatud perele
ja soovis vigastatud pereliikmeile kiiret paranemist.
Rünnaku motiive peetakse rahvuslikeks
ja selle sooritajaiks kaht juudi äärmuslast.
Rünnak oli viimase aasta tõsiseim Iisraeli äärmuslaste kuritegu.
Mullu piinati surnuks Palestiina teismeline
kättemaksuks kolme iisraellase tapmise eest.
Iisraeli kaitseminister Ya'alon mõistis reedese rünnaku hukka
ja nimetas seda tõsiseimaks terrorirünnakuks.
Tema sõnul ei sallivat Iisrael,
et juudi terroristid kahjustavad palestiinlaste elu Juudas ja Samaarias
ja nende vastu võideldakse kõigi olemasolevate vahenditega.
Palestiina omavalitsus nimetas koletu kuriteo eest vastutavaks
Iisraeli valitsust ja ütles, et seda poleks toimunud,
kui Iisraeli valitsus ei tahaks asundusi ehitada ja asunikke kaitsta.
Mõned aastad on süüdistatud Price Tag-i nimelist äärmusrühmitust
mošeede süütamises Läänekaldal
kättemaksuks asunike ründamise eest.
Israel Hayom kirjutab eelmise nädala rünnakust
Jeruusalemma Gay Pride paraadil.
Marssiajate sekka tormanud homovastane äärmuslane
pussitas kuut inimest.
Ultraortodoksist ründaja vabanes mõne nädala eest vanglast,
kus ta istus 2005. a tehtud sarnase kuriteo eest.
Toona pussitas ta kolme inimest.
Meest oli Iisraeli televisioonis hiljuti intervjueeritud.
Ta oli Jeruusalemma paraadi vastu ja ütles, et võitlus pole läbi
ning rüvedad tahavad saastada Jeruusalemma ja Iisraeli rahvast.
Haavatute haiglasseviimise järel paraad jätkus
ja tuhanded jeruusalemlased, kes varem paraadile ei tulnud,
ühinesid sellega solidaarsusest.
Püha linna varasematele paraadidele on vastuseisu osutatud.
Enamik jeruusalemlasi kuulub konservatiivsetesse juudi-, moslemi-
ja kristlaste kogukondadesse,
mis homoseksuaalsust enamasti põlgavad.
Jeruusalemma paraad on väiksem ja hillitsetum
kui Tel Avivi igaaastane paraad, kus osales juunis ca 100 000 inimest.
Israel Hayomi teatel hoiatas Hezbollah juht Nasrallah
mõõdukaid araabiariike koostöö jätkamise eest Iisraeliga
ja lubas tõsiseid tagajärgi.
Mõned araabiamaad ja mõned araablaste tippametnikud
olevat viimasel ajal Iisraeliga läbirääkimisi pidanud
ja sel võivad olla hävitavad tagajärjed.
Nasrallah hoiatas, et lühemas perspektiivis
võib Iisrael kõneluste tulemusena araabiamaid eritoetustega tasustada,
kuid araablaste makstav hind saab palju suurem olema.
Iraani meedia teatel kasutab sionistlik entiteet sündmusi regioonis,
et normalilseerida suhteid mitmete araabiamaadega.
Nasrallah' sõnul on mõned araabiamaad
eemaldanud Iisraeli ähvarduste ringist, mis olevat väga ohtlik.
Tema sõnul tuleb araabiamaailma katseid
Iisraeliga suhteid normaliseerida igati tõrjuda
ning toetada igasugust vastupanu Iisraeli normaliseerimisele.
Ynet Newsi teatel
esitati kahele iisraellasele eelmisel kolmapäeval süüdistus
kiriku süütamise eest juunis Galileas, Gennetsareti järve loodeosas.
Kirik oli ehitatud 1980. a kohale, kus asusid 4. ja 5. sajandil kirikud,
mis rajati Jeesuse leiva- ja kalaime mälestuseks.
Iisraeli võimude väitel süütasid juudi äärmuslased osa kirikust.
Tuli hävitas kiriku katuse
ja selle seinale kirjutati salm heebreakeelsest palvest,
mis mõistab hukka ebajumalateenistuse.
Kirikus tegutseva saksa munga sõnul hävitas tuli Piiblid ja palveraamatud
ning kahjustas tõsiselt suveniiripoodi,
palverändurite kontorit ja koosolekuruumi,
kuid jättis palvesaali puutumata.
Munk ja kiriku vabatahtlik viidi suitsumürgistusega haiglasse.
Alates 2009. aastast on toimunud üle 40 arvatava vihakuriteo
kirikute, mošeede ja kloostrite vastu Iisraelis, Läänekaldal
ja Ida-Jeruusalemmas.
Nende tegude eest on esitatud vaid üksikuid süüdistusi.
Iisraeli luureteenistuse Shin Beti sõnul
olid 19- ja 20-aastased kahtlusalused äärmusliikumise liikmed,
mille ideoloogia järgi võib end juudiks nimetada vaid see,
kes kristluse vastu võitleb.
The Times of Israel teatas eelmisel neljapäeval toimunud
4,4-pallisest maavärinast keskmega Surnumere piirkonnas.
Värin ei tekitanud purustusi ei Iisraelis ega Jordaanias.
Armeeraadio teatel oli värinat tunda ka Haifas, riigi põhjaosas.
Ka juunis toimus väike, 5,2-palline maavärin,
mida oli tunda mitmes paigas Iisraelis ja Egiptuses.
Iisrael asub Süüria ja Aafrika murrangujoonel,
mis lahutab Iisraeli Jordaaniast ja on osa suurest Aafrika riftiorust,
mis ulatub Põhja-Süüriast Mosambiigini.
Ekspertide hoiatusel võib Iisraeli lähitulevikus suur maavärin tabada.
Iisraeli valitsus on hakanud rahastama hoonete kindlustamisprojekte.
Viimane suur maavärin piirkonnas toimus 1927. a,
kui 6,2-pallises maavärinas hukkus 500
ja viga sai 700 inimest.
Israel Today teatel tõestavad iidsed kirjarullid Piibli muutumatust.
Iisraeli Muinsuskaitseameti teatel
õnnestus neil hiljuti avada täiesti söestunud Toorarull.
Rull leiti 1970. a Ein Gedis, Surnumere kaldal tehtud kaevamisel
600. aastast AD pärineva sünagoogi varemeis olnud kirstust.
Loetamatuks põlenud 1500-aastast Toorarulli
hoiti aastakümneid laos.
Alles hiljuti julgesid Iisraeli arheoloogid
alustada õrna rulli uurimist kaasaegse 3D-tuvastustehnika abil.
Risk tasus ära ja peagi loeti välja Moosese raamatu 8 esimest peatükki.
Kui Surnumere kirjarullidega mitte arvestada,
on see esimene tänapäeval leitud Piibliosa,
mis on märkimisväärne kahel põhjusel.
Esiteks seetõttu, et antud Toorarull on üks lisatõend
juutide iidsest seosest maaga, vastupidiselt tänastele väidetele,
mille järgi juudid on ründajad ja anastajad.
Teiseks rõhutab messiaanlik One for Israel blogi,
et toorarulli tekst vastab täielikult kaasaja heebreakeelsele piiblitrükile,
mis osutab valeks teiste usundite süüdistused
nagu oleks Piibli kirjutised võltsitud.
Nüüd eksisteerib lisatõend, mille järgi Piibli kirjutistes
pole 1500 aastaga muutunud kriipsukestki.
Need olid meie tänased uudised. Shalom ja kohtumiseni!
Tõlge: Monika Jaaguri